Rune Lund (EL), 2006-05-18:
Det har været en lang debat i dag, men der er stadig ting at sige i den her debat.
Vi kan jo starte med det sidste, som jeg her har stået og diskuteret med forsvarsministeren.
Der må man sige, at når vi her i dag har en diskussion om, hvorvidt danske styrker skal være endnu 1 år i Irak, er det da utroligt, at vi ikke engang kan garantere, at når de danske styrker planlægger og leder en operation, hvor der bliver taget folk til fange, så bliver de fanger ikke udsat for tortur, lemlæstelse, mishandling, drab og forsvindinger.
Det er da fuldstændig ufatteligt.
Alene det, at man ikke kan garantere det, gør da, at man bliver nødt til at sige, at så kan Danmark ikke deltage med et militært engagement i Irak.
Det er for mig fuldstændig selvklart.
Jeg synes, det er helt utroligt, at vi hører fra forsvarsministeren – udenrigsministeren ville jo ikke svare i første omgang, men svarede bare udenom – at det, der sker, er, at hvis danske soldater bare ikke foretager den fysiske pågribelse, selv om de leder og har planlagt hele operationen, så har de ikke noget ansvar for, hvad der foregår.
Vi har en operation her, som er offentliggjort af Hærens Operative Kommando den 1. april 2006 i en pressemeddelelse, hvor man siger, at der er taget 12 formodede terrorister/kriminelle til fange.
Så har Enhedslisten stillet spørgsmål til forsvarsministeren om, hvad der er sket med de mennesker, og så får vi bare svaret: Forsvarsministeriet fører ikke fortegnelser over, hvor disse fanger befinder sig.
Jeg har prøvet her fra Folketingets talerstol i dag at få forsvarsministeren til at love, at forsvarsministeren fremover vil lave den slags fortegnelser, prøve at følge op på, hvad der sker med de fanger, som bliver taget til fange under dansk planlagte og dansk ledede operationer, men det vil forsvarsministeren ikke gøre.
Det er da fuldstændig utroligt, at vi nu får endnu et års militært engagement fra Danmark i Irak, uden at man kan få en fuldstændig klokkeklar tilkendegivelse fra regeringen om, at der selvfølgelig ikke sker menneskerettighedskrænkelser.
En anden ting, jeg vil sige, og som jeg ikke nåede i mit første ordførerindlæg, drejer sig om de ret absurde modsætninger, der er mellem den redegørelse, vi har fået fra Udenrigsministeriet, og den fra Forsvarets Efterretningstjeneste.
Man kan i hvert fald sige, at der er tre konkrete ting, hvor der er en decideret modsætning.
Den første er økonomien.
Udenrigsministeriet siger her, at udviklingen er positiv, mens Forsvarets Efterretningstjeneste siger, at den økonomiske vækst er beskeden.
I Udenrigsministeriets papir står det på side 3, i Forsvarets Efterretningstjenestes papir står det på side 2.
Den anden er med hensyn til terror, hvor Udenrigsministeriet tildeler al-Zarqawi en pæn rolle, det omtales i hvert fald, mens der i Forsvarets Efterretningstjenestes vurdering står, at udlændinge spiller en meget lille rolle i den modstand, der foregår i øjeblikket.
Den tredje er, at hvad angår befolkningen og befolkningens holdning til den militære besættelse, er der ikke rigtig noget i Udenrigsministeriets redegørelse om befolkningens modstand mod koalitionen.
Der siger Forsvarets Efterretningstjeneste i det mindste, og det gør de på side 1, at i befolkningen er der en voksende modstand mod koalitionens tilstedeværelse.
Så en ting er, at det er et rimelig rosenrødt billede, der bliver fremstillet; en anden ting er, at der er decideret modstridende oplysninger og informationer i det, der kommer fra Forsvarets Efterretningstjeneste, i forhold til det, der kommer fra Udenrigsministeriet.
Til allersidst vil jeg bare sige, at det er dejligt at se, at Socialdemokraterne og Det Radikale Venstre i det mindste er kommet over på den rigtige side af stregen, og at vi derfor nu har en samlet opposition mod noget, som er en direkte fortsættelse af noget, som nu i flere år har ført til mere død, mere ødelæggelse, mere kaos og mere krig.
Afstemning